Document ID: 32012D0114

DEĊIŻJONI TAL-KUNSILL
tal-14 ta’ Frar 2012
dwar il-pożizzjoni li għandha tittieħed mill-Unjoni Ewropea fil-Kunsill Ġenerali tal-Organizzazzjoni Dinjija tal-Kummerċ fir-rigward tat-talba għal deroga tad-WTO fuq il-preferenzi kummerċjali awtonomi addizzjonali mogħtija mill-Unjoni Ewropea lill-Pakistan
(2012/114/UE)
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-ewwel subparagrafu tal-Artikolu 207(4), flimkien mal-Artikolu 218(9) tiegħu,
Wara li kkunsidra l-proposta li saret mill-Kummissjoni Ewropea,
Billi:
(1)
L-Unjoni attwalment qiegħda fil-proċess li tadotta leġiżlazzjoni biex tagħti preferenzi kummerċjali awtonomi addizzjonali lill-Pakistan. Fin-nuqqas ta’ deroga mill-obbligi tal-Unjoni skont il-paragrafu 1 tal-Artikolu I u l-Artikolu XIII tal-Ftehim Ġenerali dwar it-Tariffi u l-Kummerċ tal-1994 (GATT 1994), safejn hu possibbli, ikun jeħtieġ li t-trattament ipprovdut minn dawk il-preferenzi kummerċjali awtonomi addizzjonali jiġi estiż għall-Membri l-oħra kollha tal-Organizzazzjoni Dinjija tal-Kummerċ (WTO). Għaldaqstant huwa xieraq li tintalab deroga mill-paragrafu 1 tal-Artikolu I u l-Artikolu XIII GATT 1994, safejn hu possibbli, skont il-paragrafu 3 tal-Artikolu IX tal-Ftehim Marrakesh li jistabbilixxi l-Organizzazzjoni Dinjija tal-Kummerċ.
(2)
L-Unjoni ressqet tali talba għal deroga fit-18 ta’ Novembru 2010, u rrivedietha fis-26 ta’ Ottubru 2011 u d-19 ta’ Jannar 2012, u li l-Kunsill Ġenerali tad-WTO għandu jiddiskutiha.
(3)
Għaldaqstant, huwa xieraq li tiġi stabbilita pożizzjoni meħuda mill-Unjoni fil-Kunsill Ġenerali tad-WTO dwar din it-talba,
ADOTTA DIN ID-DEĊIŻJONI:
Artikolu 1
Il-pożizzjoni li għandha tittieħed mill-Unjoni Ewropea fil-Kunsill Ġenerali tal-Organizzazzjoni Dinjija tal-Kummerċ hija li tapprova d-deroga tad-WTO fuq preferenzi kummerċjali awtonomi addizzjonali mogħtija mill-Unjoni Ewropea lill-Pakistan
Din il-pożizzjoni għandha tiġi espressa mill-Kummissjoni.
Artikolu 2
Din id-Deċiżjoni għandha tidħol fis-seħħ fid-data tal-adozzjoni tagħha.
Magħmul fi Brussell, l-14 ta’ Frar 2012.

Labels: 3
13
18